Eiendomswaardeerder in hof oor ‘bedrog’Argieffoto. Mbali Ronalds Maclare (29), ŉ voormalige eiendomswaardeerder vir die Stad Johannesburg wat daarvan beskuldig word dat sy na bewering bedrieglike aanpassings en devaluasies van eiendomme gedoen het, het Donderdag in die hof verskyn. Maclare is deur die gespesialiseerde handelsmisdaadhof op borgtog van R20 000 vrygelaat. Die saak is tot 20 Februarie uitgestel vir verdere ondersoek. Die bedrog waarby Maclare na bewering betrokke was, het aan die lig gekom nadat Carte Blanche in November verlede jaar ŉ insetsel uitgesaai het oor onreëlmatighede in die uitvoer van Johannesburg se eiendomswaardasies. Die onreëlmatighede word glo in ŉ verslag ontmasker wat in 2015, onder die vorige administrasie, gefinaliseer is. Herman Mashaba, Johannesburg se burgemeester, het gesê hierdie verslag is met opset vir hom weggesteek en Maclare het bedank voordat hy as burgemeester oorgeneem het. Nadat hy egter deur die Carte Blanche-insetsel van die verslag bewus geword het, het hy die Stad se interne forensiese ondersoekeenheid, onder leiding van genl. Shadrack Sibiya, ŉ afsonderlike ondersoek laat doen. Die Stad het gesê die bedrieglike aanpassings en verandering van die markwaarde van die eiendomme deur ongeldige uitslagbriewe van munisipale besware het gelei tot die verlies van ŉ geskatte R40 miljoen erfbelasting oor die vyf finansiële jare. ŉ Adjunkdirekteur van die Stad, wat ook in die Carte Blanche-insetsel ontmasker is, is ook geskors hangende ŉ dissiplinêre proses.